Маргарита Насева, председател на Потребителския съвет към ЧЕЗ България: Разумната употреба на електрически уреди допринася за уют и спокойствие по време на празниците | Вяра
15.09.2019 09:38:51
начало Бизнес Маргарита Насева, председател на Потребителския съвет към ЧЕЗ България: Разумната употреба на електрически...
Маргарита Насева, председател на Потребителския съвет към ЧЕЗ България: Разумната употреба на електрически уреди допринася за уют и спокойствие по време на празниците
Вентилаторна печка с мощност 2 киловата, така наречената „духалка“, ще ни струва над 50 лв. на месец, ако работи по 4 часа на ден.
Или например бойлер с мощност 3 киловата, който работи по 4 часа на ден за един месец, ще ни струва близо 80 лева.
Близо 10 на сто от разходите ни за ток са за готвене, но ако посрещаме гости по празниците, процентът ще нарасне.
Изчисленията на специалистите в ЧЕЗ показват, че готварска печка с мощност 3 киловата, ако се използва по 2 часа дневно през 28 дни в месеца, ни струва 37 лева.
Важно е да използвате вентилатора на фурната, защото той намалява енергийния й разход с 20%.
Намаляването на температурата в жилището с 1 градус може да намали потреблението, респективно сметката за отопление, с до 10%.
Госпожо Насева, предстоят празници. Хората си остават у дома, приготвят трапези, украсяват домовете си за Коледа. Уютът в тези дни е свързан и с по-висока консумация на електроенергия. Вие сте председател на Потребителския съвет към ЧЕЗ и неотдавна обсъдихте с потребителски и експертни организации как потребителите биха могли да използват разумно и отговорно електроенергията през празниците. Защо това е важно?
На първо време традиционното повишаване на консумацията през празниците се отразява върху размера на фактурите за електроенергия, които обикновено идват в следващия месец, а освен това може да доведе и до претоварване на мрежата в резултат на коледните украси и на отоплителните уреди, чиято употреба също традиционно се повишава. Затова е важно потребителите да използват разумно и отговорно електроенергията през настъпващите коледни и новогодишни празници.
Как да използваме електрическите уреди, така че да не влияем драстично на консумацията си и на мрежата?
През празниците обикновено се готви повече, а ако се случи да е по-студено, се пускат по-често и отоплителни уреди. Затова ми се иска да се спра на няколко съвета за разумното използване на електроенергията в тези две посоки.
Ако например потребителите се отопляват и подгряват водата си на ток, то над 70 на сто от тяхната месечна консумация със сигурност отиват за тези цели. Процентът е значително по-малък, ако се използват висок клас климатици, които обаче са доста скъпи. Намаляването на температурата в жилището с 1 градус може да намали потреблението, респективно сметката за отопление, с до 10%. Здравословната температура е около 20-21 градуса, 23-24 градуса са подходящи, ако в жилището има възрастни или болни хора или малки деца. Хубаво е да се избягва поставянето на мебели пред отоплителните тела, да се сложи фолио зад радиаторите и при възможност да се монтира таймер, който да включва „топлото“, когато е необходимо.
И още един полезен и здравословен съвет: тъй като не може да не проветряваме жилищата, нашата препоръка е това да става чрез широко отваряне на прозорците за 2 до 5 минути, поне 2-3 пъти на ден, а не веднъж продължително. Така ще се губи най-малко от топлината в стаята.
Може ли да назовете кои уреди за отопление ползват най-много енергия?
Да, разбира се. Вентилаторна печка с мощност 2 киловата, така наречената „духалка“, ще ни струва над 50 лв. на месец, ако работи по 4 часа на ден. В случая говорим само за 4 часа, при положение че стоим у дома си по 24 часа, така че сами може да прецените какъв енергиен вампир е „духалката“. Или например бойлер с мощност 3 киловата, който работи по 4 часа на ден, за един месец ще ни струва близо 80 лева. И тъй като няма как да не го ползваме, добре е термостатът на бойлера да бъде поставен на по-ниска температура, например на 60 градуса. Това ще понижи потреблението ни на ток с 10 на сто.
Споменахте за коледните трапези? Каква част от консумацията на ток отива, за да приготвим коледния обяд?
– Близо 10 на сто от разходите ни за ток са за готвене. Логично е този процент да е по-голям, ако по празниците посрещаме гости. Изчисленията на специалистите в ЧЕЗ показват, че готварска печка с мощност 3 киловата, ако се използва по 2 часа дневно през 28 дни в месеца, ни струва 37 лева, докато празничните ястия за Бъдни вечер, Коледа и Нова година обикновено изискват продължителна подготовка.
Какви са Вашите съвети към клиентите, които ще готвят усилено през празниците?
Когато готвите на фурна или на котлон, добре е да изключвате уреда десетина минути по-рано, това спестява енергия и позволява процесът на готвене да завърши. Не слагайте готварската печка в близост до хладилника или фризера, защото така ще се увеличи нейната консумация. Избягвайте да отваряте често вратата на фурната, докато работи. Важно е да използвате вентилатора на фурната, защото той намалява енергийния й разход с 20%. Освен това във всяко домакинство вече има електроуреди, които заместват котлоните – тостери за препечени филийки, електрически чайници и микровълнови печки за подгряване на вода и притопляне на ястията. Особено ефективна е и тенджерата под налягане.
И още нещо – често пъти през празниците ни се случва да отваряме хладилника, а това значително повишава неговия разход на електроенергия.
И все пак, ако токът прекъсне, какво ще посъветвате потребителите да направят?
– Ако се стигне до прекъсване на електрозахранването, най-добре е потребителите да погледнат дали в околните блокове или къщи няма захранване. Ако това е така, нека изчакат десетина минути, защото дружеството, поддържащо мрежата – ЧЕЗ Разпределение, вероятно вече е информирано и работи по отстраняване на аварията. В случай че електроподаването не бъде възстановено в този период, клиентите могат да се обадят на денонощния телефон 0700 10 010, където за да бъдат обслужени бързо, е добре да подават точна информация. Сред данните, които могат да им бъдат поискани от служителите на ЧЕЗ, са клиентски номер, точен адрес и имена на клиента, както и къде се намира електромерът.
– Има ли и други начини за информиране на клиентите?
– За улеснение на клиентите на сайта на ЧЕЗ има приложение, което дава информация в реално време за планираните и непланираните прекъсвания на електрозахранването на обслужваната от ЧЕЗ Разпределение територия в Западна България. Приложението позволява на клиентите във всеки един момент през мобилния си телефон, таблета или лаптопа да въведат населеното място и да проверят има ли прекъсване на електрозахранването и какви са причините за него. На база предварително изработен алгоритъм приложението дава и приблизителна информация за очаквания час за възстановяване на електрозахранването, което всъщност е важната информация за клиентите. Надявам се природата да е благосклонна и на потребителите да не им се налага да го ползват често през настъпващите празници. Използвам случая, за да пожелая на всички спокойни, светли и уютни коледни и новогодишни празници.
предишна статия10 футболни отбора мерят сили в Коледен турнир в Симитли
Следваща статияБаница с тиква и локум